作者:李白
標題:陪族叔刑部侍郎曄及中書賈舍人至遊洞庭五首
內容:洞庭西望楚江分，水盡南天不見雲。日落長沙秋色遠，不知何處吊湘君。南湖秋水夜無煙，耐可乘流直上天。且就洞庭賒月色，將船買酒白雲邊。洛陽才子謫湘川，元禮同舟月下仙。記得長安還欲笑，不知何處是西天。洞庭湖西秋月輝，瀟湘江北早鴻飛。醉客滿船歌白薴，不知霜露入秋衣。帝子瀟湘去不還，空餘秋草洞庭間。淡掃明湖開玉鏡，丹青畫出是君山。